‘Word ATKV nou TKV?’Die VF Plus het Donderdag bevraagteken of die Afrikaanse Taal- en Kultuurvereniging (ATKV) in wese nou net ŉ Taal en Kultuurvereniging geword het. Dit kom nadat Deidre le Hanie, nuwe besturende direkteur van die ATKV, vandeesweek aangekondig het dat die organisasie ŉ nuwe strategiese fokus het en ŉ nuwe rigting inslaan deur Afrikaans in ŉ meertaligheidskonteks te bevorder. Die nuwe strategie sluit onder meer in dat leerders voortaan ŉ Afrikaanse toespraak óf ŉ toespraak in die taal van hul keuse (byvoorbeeld Sotho of Tswana) of selfs albei sal kan lewer tydens die ATKV-redenaarskompetisie. Dié kompetisie sal voortaan Afrikaanse, Engelse en Afrikataal-beoordelaars hê. Die organisasie is ook besig met derdetaalkursusse vir sy personeel. Dr. Pieter Mulder, voormalige leier van die VF Plus, het in ŉ verklaring gesê daar is niks mee verkeerd om na ander taalgroepe in Suid-Afrika uit te reik nie, maar dat die nuwe strategie die hoofbesigheid van die ATKV kan verander. “Vir 87 jaar was die ATKV ŉ kultuurtuiste vir Afrikaans. Vir baie jare het die regering en die staat die Afrikaanse taal en kultuurlewe beskerm en ondersteun. Daarom was dit nie nodig dat Afrikaanse burgerlike organisasies onnodig tyd en geld aan hierdie funksies afstaan nie. Sedert 1994 is dit nie meer die geval nie,” het Mulder gesê. “Lede van die Afrikaanse gemeenskap het op ŉ vrywillige basis organisasies soos die ATKV, FAK, Solidariteit, VF Plus, AfriForum, en dies meer, geldelik en andersins ondersteun om hierdie vakuum vir hulle te vul. Die ATKV het sedert 1994 ŉ groot en belangrike rol hierin gespeel, veral om alle Afrikaanssprekendes by sy aktiwiteite te betrek.” Mulder het gesê daar is tans ook regeringsdruk op Afrikaans, en Afrikaanse kultuur- en burgerlike organisasies ervaar ŉ berekende finansiële afskaling deur die regering van alles wat met Afrikaans verbind word. “Die departement van kuns- en kultuur se begroting en projekte wys hoe daar na alle ander groepe uitgereik word, maar hoe die Afrikaanse taalgemeenskap afgeskeep word. Die Afrikaanse taalgemeenskap sal daarom armer wees om die ATKV, of enige soortgelyke organisasie, in hierdie tyd te verloor,” het hy gesê. “Die geskiedenis het bewys dat as ŉ organisasie probeer om alles vir almal te wees, dit dikwels in die middel deurval en eindig deur niks vir niemand te wees nie. As ŉ ATKV-lid vir dekades sal ek, saam met duisende ander Afrikaanse ATKV-lede, die praktiese uitvoering van die beoogde projekte dophou voor ŉ finale gevolgtrekking oor die ‘nuwe’ ATKV en die nuwe uitvoerende hoof gemaak kan word.”